પ્રાપ્ત વિગતો મુજબ તારાપુર તાલુકાના જલ્લા અને ભંડરેજ ગામ વચ્ચેથી કરમસદ ભંડરેજ કાંસ પસાર થાય છે. આ કાંસને જલ્લા-ભંડરેજ રોડ ક્રોસ કરે છે. આ જગ્યાએ વર્ષો અગાઉ માર્ગ અને મકાન વિભાગ પંચાયત દ્વારા ગરનાળું બનાવવામાં આવ્યું હતું. જે છેલ્લાં ઘણાં વર્ષોથી અત્યંત જર્જરિત હાલતમાં ફેરવાઇ ગયું છે અને તૂટવાની અણી ઉપર આવી ગયું છે. જે અંગે કાંસ વિભાગ અને માર્ગ અને મકાન વિભાગમાં વારંવાર રજૂઆત કરવા છતાં ગરનાળાના નવિનીકરણ કરવા અંગેની કોઇ જ કાર્યવાહી નહીં થતાં ગ્રામજનોમાં ભારે આક્રોશ પ્રવર્તી રહ્યો છે.